La XIII edició de la Jornada de Diversitat Funcional registra una àmplia participació
18 de maig 2022

![](/media/ws4kaii4/c_6.jpg?width=850&height=566.9886363636364)

El departament de Serveis Socials de l'Ajuntament de Sagunt ha celebrat hui la XIII edició de la Jornada de la Diversitat Funcional amb la participació de diverses associacions, entitats i col·legis. A l'esdeveniment, que ha tingut lloc als jardins del Centre Cívic Antic Sanatori AHM del Port de Sagunt, han assistit l'alcalde de Sagunt, Darío Moreno, el regidor de Serveis Socials, Alejandro Sotoca i altres membres de la Corporació Municipal. En l'esdeveniment han participat al voltant de 150 persones.

![](/media/pwhngqvt/c_1.jpg?width=400&height=267&mode=max)La inauguració de l'acte, de la qual s'han encarregat el regidor de Serveis Socials, Alejandro Sotoca i l'alcalde de Sagunt, Darío Moreno, ha tingut lloc a les 10.00 hores als jardins del Centre Cívic. Seguidament, a les 10.30 h. hi ha hagut una activitat de ball titulada _Y volar_, a càrrec de la residència Nuestros Hijos.

Per la seua part, l'alcalde de Sagunt, Darío Moreno, ha destacat que **«este és un dia que té molt simbolisme per la visibilització. És important que en la nostra societat coneguem totes les realitats que es donen, precisament perquè si no coneixem, no podem posar eixos recursos a la seua disposició. És imprescindible que tots estiguem conscienciats, també, sobre el camí que ens queda per recórrer perquè tothom tinga accés als recursos que li permeta tindre igualtat de drets»**. Al que ha afegit: **«Jo sempre destaque la labor de les associacions que arribeu on les administracions no arribem i feu una tasca increïble. Hui, té eixa part de reivindicació i de lluita però sobretot, també ha de ser un dia festiu. Ha de ser una lluita reivindicativa alegre»**.

![](/media/xjschxwf/c_2.jpg?width=400&height=267&mode=max) ![](/media/urjagttr/c_4.jpg?width=400&height=267&mode=max)

Poc després, sobre les 11.15 h., s'ha donat pas a jocs populars organitzats pel departament de Serveis Socials. A les 12.00 h. ha sigut el torn d'un contacontes organitzat per la Fundació JIMB; seguit de la projecció dels vídeos _Romeos y Julietas_ i _La Isla de Miranda_ (una versió de _La Tempestad_ de Shakespeare). Estes dues obres han sigut interpretades per persones del municipi amb diversitat funcional, i que formaven part de la companyia Avoramar, del departament de Serveis Socials i impartit per Teatres de la Llum.

Sobre les 13.00 hores ha tingut lloc una volta a peu pels voltants del Triangle Umbral. Avocam s'ha encarregat de portar una batucada per a amenitzar la marxa. I per a finalitzar la jornada, al voltant de les 13.30 h., els xics i xiques dels habitatges tutelats, així com integrants de l'Associació Persones Sordes de Sagunt i Camp Morvedre, han llegit un manifest.

![](/media/zq4pep1z/c_5.jpg?width=400&height=267&mode=max) ![](/media/o4mjv1ok/c_7.jpg?width=400&height=267&mode=max)

El regidor delegat de Serveis Socials, Alejandro Sotoca, durant la seua intervenció ha explicat que **«mil milions de persones en el món amb diversitat funcional s'enfronten a barreres físiques, socials, econòmiques i actituds que els exclouen de participar d'una forma total i efectiva com a membres iguals en la societat. Entre els més pobres del món hi ha un número desproporcionat d'estes persones i que manquen d'un accés equitatiu a recursos bàsics com l'educació, l'ocupació, l'atenció sanitària i també a sistemes de suports socials i legals»**.

**«Hui dia, en moltes parts del món, la falta de consciència i d'entendre que l'accessibilitat és un assumpte transversal de desenvolupament continua sent un obstacle per a progressar. Per això crec que és important realitzar esta jornada, a més de com de necessari que és donar visibilitat, no sols pel problema en si, sinó també per les associacions que des de l'ombra aporten el seu treball i fan una gran tasca social dins del municipi»**, ha afegit el regidor. En eixe sentit, també ha agraït la tasca i la participació a totes les associacions i entitats del municipi.

![](/media/0ipbxhiy/c_8.jpg?width=400&height=267&mode=max) ![](/media/vgclug1j/c_9.jpg?width=400&height=267&mode=max)

Entre els diferents participants s'han trobat Socoltie Cooperativa; Associació de Persones amb Discapacitat del Camp de Morvedre (Discamp); Associació de Voluntariat Social del Camp de Morvedre (Avocam); el Centre Ocupacional Sant Cristòfol; la residència i centre de dia Nuestros Hijos; el CEIP Tendre Galván; el CEIP Maestro Tarazona; el CEIP Villar Palasí; Aula Cyl; la Fundació de la Comunitat Valenciana Juan Ignacio Muñoz Bastide (Fundació JIMB); els habitatges tutelats; l'Aula Oberta IES María Moliner i l'Associació de Persones Sordes de Sagunt i Camp Morvedre.

Cada any, el 3 de desembre se celebra el Dia Internacional de la Diversitat Funcional. Amb motiu d'esta data tan assenyalada, el departament de Serveis Socials va organitzar esta jornada per a desembre i posteriorment per a abril, però a causa de la situació sanitària del moment i de la climatologia, respectivament, va haver d'ajornar-la fins hui.

![](/media/zdhmyg3u/c_3.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/xiii-jornada-diversitat-funcional-sagunt-2022-05-18/ "Facebook")
*   [](http://twitter.com/share?url=https://aytosagunto.es/va/actualitat/xiii-jornada-diversitat-funcional-sagunt-2022-05-18/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/xiii-jornada-diversitat-funcional-sagunt-2022-05-18/ "Linked In")
*   [](mailto:?body=https://aytosagunto.es/va/actualitat/xiii-jornada-diversitat-funcional-sagunt-2022-05-18/)